CELEX: 32017D0178
Language: bg
Date: 2017-01-31 00:00:00
Title: Решение за изпълнение (ЕС) 2017/178 на Комисията от 31 януари 2017 година за изменение на Решение за изпълнение (ЕС) 2015/1111 относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз (нотифицирано под номер С(2017) 142)

2.2.2017   
            
            
               BG
            
            
               Официален вестник на Европейския съюз
            
            
               L 28/71
            
         РЕШЕНИЕ ЗА ИЗПЪЛНЕНИЕ (ЕС) 2017/178 НА КОМИСИЯТА
   от 31 януари 2017 година
   за изменение на Решение за изпълнение (ЕС) 2015/1111 относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз
   
      
         (нотифицирано под номер С(2017) 142)
      
   
   (само текстовете на литовски, немски, нидерландски, полски, френски и чешки език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (1) и по-конкретно член 5, параграф 6 от него,
   като има предвид, че:
   
               (1)
            
            
               В съответствие с член 5, параграф 5 от Регламент (ЕС) № 913/2010 министерствата, отговарящи за железопътния транспорт в Белгия, Чешката република, Германия, Литва, Нидерландия и Полша, изпратиха до Комисията писмо за намерения с дата 27 април 2014 г. То съдържаше предложение за продължаване на Северноморско-Балтийския коридор за железопътен товарен превоз към Чешката република, Южна Полша и полско-украинската граница.
            
         
               (2)
            
            
               Комисията разгледа това предложение съгласно член 5, параграф 6 от Регламент (ЕС) № 913/2010 и прие Решение за изпълнение (ЕС) 2015/1111 на Комисията (2) относно съответствието с член 5 от посочения регламент.
            
         
               (3)
            
            
               В писмото за намерения от 27 април 2014 г. се твърди, че продължението от Катовице до Медика може да бъде пуснато в експлоатация едва през 2020 г. Решение за изпълнение (ЕС) 2015/1111 обаче обхваща и това продължение и съгласно член 5, параграф 7 от Регламент (ЕС) № 913/2010 съответните държави членки следва да изградят коридора за товарен превоз най-късно две години след публикуването на решението на Комисията. Въз основа на тези изисквания продължението до Медика би трябвало да бъде пуснато в експлоатация най-късно до 7 юли 2017 г. Това не отговаря на намерението, оповестено в писмото за намерения на държавите членки. Поради това Решение за изпълнение (ЕС) 2015/1111 следва да бъде изменено така, че в него да не се посочва повече продължението на Северноморско-Балтийския коридор за железопътен товарен превоз до Медика.
            
         
               (4)
            
            
               Мерките, предвидени в настоящото решение, са в съответствие със становището на комитета, създаден съгласно член 21 от Регламент (ЕС) № 913/2010,
            
         ПРИЕ НАСТОЯЩОТО РЕШЕНИЕ:
   Член 1
   Член 1 от Решение за изпълнение (ЕС) 2015/1111 се заменя със следния текст:
   
      „Член 1
      Писмото за намерение от 27 април 2014 г. относно продължаването на Северноморско-Балтийския коридор за железопътен товарен превоз към Чешката република и Южна Полша, изпратено на Комисията от министерствата, отговарящи за железопътния транспорт в Белгия, Чешката република, Германия, Литва, Нидерландия и Полша, в което маршрутът „Вилхелмсхафен/Бремерхафен/Хамбург/Амстердам/Ротердам/Антверпен-Аахен-Хановер/Берлин-Варшава-Тереспол (полско-беларуската граница)/Каунас-Рига-Талин/Фалкенберг-Прага/Вроцлав-Катовице“ се предлага като основен маршрут за Северноморско-Балтийския коридор за железопътен товарен превоз, е в съответствие с член 5 от Регламент (ЕС) № 913/2010.“
   
   Член 2
   Адресати на настоящото решение са Кралство Белгия, Чешката република, Федерална република Германия, Република Литва, Кралство Нидерландия и Република Полша.
   
      Съставено в Брюксел на 31 януари 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 276, 20.10.2010 г., стр. 22.
   
      (2)  Решение за изпълнение (ЕС) 2015/1111 на Комисията от 7 юли 2015 г. относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз (ОВ L 181, 9.7.2015 г., стр. 82).